Perioral dermatitt er en av de vanligste hudproblemene våre hudleger behandler. Tilstanden forveksles ofte med kviser, og rammer typisk kvinner mellom 20-45 år. Vanlig symptomer er et kviseliknende utslett på haken og rundt munn. Noen får også rødhet og kviser ved nesen eller rundt øyne. Noen kvinner får et enkelt utbrudd som en engangsepisode. Andre har gjentatte utbrudd, som ikke sjelden følger menstruasjonssyklusen. Årsaken er ikke fullt ut kjent, men hormonelle faktorer er viktig. Bruk av P-piller og kortisonkremer kan være utløsende faktorer.

Hvis du har langvarige plager med utbrudd og kviseliknende utslett bør du oppsøke en hudlege for en undersøkelse. Diagnosen perioral dermatitt stilles som regel ved en undersøkelse av våre hudleger, og det er ikke nødvendig med noen videre utredning. Valg av behandling avhenger av varighet og utbredelse. Pasienter med kun lette symptomer behandles med reseptbelagte kremer. Ved mer utbredte forandringer gis typisk tetracyclin tabletter. Hos pasienter med gjentagende utslett over tid vil man vurdere hormonell behandling eller iso A-vitamin tabletter. Les mer om symptomer, årsak og behandling av perioral dermatitt i artikkelen under skrevet av våre hudleger.